Այստեղ, Գամիշլիի հայ համայնքի վիճակագրութեան մասին կարելի ըսել, որ ինչպէս Սուրիա ապրող զանազան շրջաններու հայութեան թիւի վիճակագրութիւններու ճշգրիտ տուեալները կը պակսին, հոս եւ կը հանդիպինք նոյն դժուրութիւններուն: Մեր հետազօտական աշխատանքներու տուեալներու իբրեւ արդիւնք, առաջին հերթին հոն կը տեսնենք, թէ գամիշլիահայ ընտանիքները բազմանդամ եղած են, սակայն անոնցմէ շատեր քաղաքէն գաղթած են: Առ այդ, ըստ 1934 թուականի տուեալներուն, Գամիշլիի մէջ կը գտնուէր շուրջ 700 հայ ընտանիքներ, հայախօս ու քրտախօս: 2007 թուականի մարդահամարի մը ստոյգ տուեալով՝ 985 հայ առաքելական ընտանիք: Անմիջապէս ընդգծենք, թէ Սուրիոյ պատերազմի նախօրէին հայութեան թիւի վիճակագրութեան մասին շրջանի պատասխանատուներու կողմէ նշուած է 8000 հոգի, իսկ այսօրուան մասին անոնք կը յայտարարեն, թէ 4000 հայ մնացած է Գամիշլիի մէջ: